武功驛留題
作者：李新
朝代：宋

paragraphs: 霧捲馬蹄塵自起，東風送渡咸陽水。
故園花木綠成圍，猶向關中見桃李。
聞道春前雪最深，行人僵死薪如金。
羲和不肯爲日馭，潛入北海分幽陰。
長安今過何曾識，此度劉郎老於昔。
終南入望眼長青，渭水翻波心更赤。
只今身在選官圖，夢守么么五十餘。
衣輕躍駿美年少，愛爾平時不讀書。